b'\n_START_ARTICLE_\nMartialinae\n_START_SECTION_\nUtseende\n_START_PARAGRAPH_\nMartialinae er en liten (2 \xe2\x80\x93 3 mm), spinkel, gul maur med lange kjever. Den mangler helt \xc3\xb8yne. Mandiblene er omtrent en og en halv gang s\xc3\xa5 lange som resten av hodet. De er pinsettlignende, en form som ikke er kjent fra andre maur. Thorax er sv\xc3\xa6rt spinkel, beina middels lange og noks\xc3\xa5 kraftige. Petiolus er \xc3\xa9nleddet og stikker opp som en kul. Bakkroppen er t\xc3\xb8nneformet.\n_START_SECTION_\nLevevis\n_START_PARAGRAPH_\nDenne mauren lever underjordisk i tropisk regnskog. Kjevene tyder p\xc3\xa5 at den er et rovdyr, trolig spesialisert p\xc3\xa5 \xc3\xa9n type bytte. Siden kjevene er s\xc3\xa5pass spinkle, antar man at den lever av byttedyr med myk hud, for eksempel ormer, termitter eller larver. De forholdsvis lange beina tyder p\xc3\xa5 at mauren ikke graver selv, men trolig benytter allerede eksisterende ganger og hulrom i bakken.\n_START_SECTION_\nEn meget gammel linje\n_START_PARAGRAPH_\nDNA-analyser av Martialis heureka tyder p\xc3\xa5 at arten representerer s\xc3\xb8stergruppen til alle andre n\xc3\xa5levende maur. Det ser ut til at gruppen den representerer, skilte lag med den linjen som leder til de \xc3\xb8vrige n\xc3\xa5levende maurene, s\xc3\xa5 mye som 120 millioner \xc3\xa5r siden, kort tid etter den tiden da man regner med at maurene oppsto som gruppe.\n_START_SECTION_\nUtbredelse\n_START_PARAGRAPH_\nMauren ble oppdaget n\xc3\xa6r Manaus i amazonasregnskogen i Brasil.'